《海月堂观涛》
宋代·胡仲弓

青天与海连，羲娥代吞吐。
封姨助余威，阳侯倏起舞。
或奔千丈助，或轰万叠鼓。
蓬弱此路通，只界一斥卤。
浩浩无当涯，尾闾闢地户。
嬴女驱鲛人，献怪扶桑府。
琛球来百蛮，玭珠还合浦。
独立象冈外，身世等一羽。
宇宙纳溟渤，万山齐伛偻。
清风与明月，造物不禁取。
临流喜得句，玉栏失笑拊。
眺望此一时，澒洞注千古。
安得卷上天，霈作天下雨。

作者简介：胡仲弓，宋朝诗人。公元一二六六年前后在世]字希圣，清源人，胡仲参之弟。生卒年均不详，约宋度宗咸淳二年前后在世。登进士第为会稽令，老母适至，而已是黜。自后浪迹江湖以终。仲弓工诗，著有苇航漫游稿四卷，《四库总目》传于世。